ราคาทองคำปิดร่วง ดอลล์แข็งค่าลดแรงจูงใจซื้อ
สัญญาทองคำตลาดนิวยอร์กปิดปรับตัวลงเมื่อคืนนี้ (15 ก.ย.) เพราะได้รับแรงกดดันจากการแข็งค่าของสกุลเงินดอลลาร์สหรัฐ นอกจากนี้ การที่ตลาดหุ้นสหรัฐและยุโรปดีดตัวขึ้นเมื่อคืนนี้ ยังส่งผลให้นักลงทุนลดการถือครองทองคำซึ่งเป็นสินทรัพย์ที่ปลอดภัย 
16 ก.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ลดลง 5.1 ดอลลาร์ หรือ 0.46% ปิดที่ระดับ 1,102.60 ดอลลาร์/ออนซ์, สัญญาโลหะเงินส่งมอบเดือนธ.ค.ลดลง 3.7 เซนต์ ปิดที่ 14.326 ดอลลาร์/ออนซ์, สัญญาพลาตินัมส่งมอบเดือนต.ค.เพิ่มขึ้น 2.8 ดอลลาร์ ปิดที่ 958.2 ดอลลาร์/ออนซ์ และสัญญาพัลลาเดียมส่งมอบเดือนธ.ค.พุ่งขึ้น 12.64 ดอลลาร์ ปิดที่ 600.45 ดอลลาร์/ออนซ์
สัญญาทองคำปรับตัวลงเพราะได้รับปัจจัยลบจากสกุลเงินดอลลาร์ที่แข็งค่าขึ้น โดยดัชนีดอลลาร์ ซึ่งเป็นมาตรวัดความเคลื่อนไหวของสกุลเงินดอลลาร์สหรัฐเมื่อเทียบกับ 6 สกุลเงินหลักๆนั้น ปรับตัวขึ้น 0.35% เมื่อคืนนี้ ซึ่งการแข็งค่าของดอลลาร์ทำให้สัญญาทองคำซึ่งซื้อขายในรูปสกุลดอลลาร์มีราคาแพงขึ้นและไม่น่าดึงดูดใจสำหรับนักลงทุนที่ถือสกุลเงินอื่น นอกจากนี้ การที่ตลาดหุ้นสหรัฐและยุโรปพุ่งขึ้นเมื่อคืนนี้ ยังส่งผลให้นักลงทุนเทขายทองคำซึ่งเป็นสินทรัพย์ที่ปลอดภัย และหันไปลงทุนในสินทรัพย์เสี่ยงที่ให้ผลตอบแทนสูงกว่า
ขณะที่นักลงทุนจับตาดูการประชุมนโยบายการเงินของธนาคารกลางสหรัฐ (FED) ในวันที่ 16-17 ก.ย.นี้อย่างใกล้ชิด ขณะที่มีการคาดการณ์ว่า ข้อมูลเศรษฐกิจที่อ่อนแอล่าสุดของสหรัฐนั้น อาจทำให้เฟดใช้เป็นเหตุผลที่จะไม่ปรับขึ้นอัตราดอกเบี้ยในการประชุมวันที่ 16-17 ก.ย.นี้ โดยข้อมูลเศรษฐกิจดังกล่าวนั้น รวมถึง การผลิตภาคอุตสาหกรรมเดือนส.ค.ของสหรัฐปรับตัวลง 0.4% ซึ่งย่ำแย่กว่าที่นักวิเคราะห์คาดว่าจะลดลงเพียง 0.2% อันเป็นผลมาจากผลกระทบของภาวะเศรษฐกิจต่างประเทศที่ซบเซา และตลาดการเงินที่ผันผวน